सोने की चमक से बाजार चौंधियाया, भाव 28,000 के पार  
दुनिया भर के शेयर बाजारों में गिरावट से निवेशकों का रुझान सोने की तरफ बढ़ा है और अंतरराष्ट्रीय तथा घरेलू बाजार में सोना जोरदार उछाल पर है।
वैश्विक वित्तीय बाजार की अनिश्चितताओं को देख स्वर्ण बाजार की बाछें खिल गई हैं। दुनिया भर के शेयर बाजारों में गिरावट से निवेशकों का रुझान सोने की तरफ बढ़ा है और अंतरराष्ट्रीय तथा घरेलू बाजार में सोना जोरदार उछाल पर है।  दिल्ली सर्राफा बाजार में सोना शुक्रवार को 1,310 रुपये के आश्चर्यजनक उछाल के साथ 28,150 रुपया प्रति 10 ग्राम की नई रिकार्ड ऊंचाई पर पहुंच गया। यूरोपीय क्षेत्र में ऋण संकट तथा अमेरिका में निम्न वृद्धि दर की आशंका से विदेशों में सोने की कीमतों में उछाल आया, जिसका असर स्थानीय बाजार धारणा पर पड़ा।  निवेशक मौजूदा वैश्विक आर्थिक माहौल में सोने में निवेश को सुरक्षित मान रहे हैं जिसके कारण इसमें तेजी देखी जा रही है। अमेरिकी आर्थिक आंकड़ों के उम्मीद से कम रहने तथा यूरोप में ऋण संकट गहराने के कारण वैश्विक शेयर बाजार में गिरावट को देखते हुए निवेशक अपना पैसा सोने में लगाने को तरजीह दे रहे हैं। इसके कारण लंदन में सोने का भाव चढ़कर 1,867.95 डॉलर प्रति औंस (28.35 ग्राम) की रिकॉर्ड ऊंचाई पर जा पहुंचा।  इसके अलावा आगामी शादी-ब्याह के मौसम के मद्देनजर खुदरा लिवाली से भी बाजार मनोबल पर असर पड़ा। औद्योगिक मांग बढ़ने से चांदी में भी तेजी का रुख जारी है। अखिल भारतीय सर्राफा बाजार एसोसिएशन के अध्यक्ष शील चंद जैन ने कहा कि सोने के इतिहास में 1,310 रुपया प्रति 10 ग्राम की वृद्धि पहली बार देखने को मिली है।  निवेशकों की लिवाली जारी रहने से इसमें और तेजी की संभावना है। उन्होंने कहा कि वैश्विक शेयर बाजार में तेज गिरावट तथा अमेरिकी डॉलर के मुकाबले रुपया के कमजोर होने से निवेशकों के पास अपना पैसा सोने में लगाने के अलावा कोई विकल्प नहीं बचा है। शील चंद जैन ने कहा कि वैश्विक बाजार में तेजा का असर भी घरेलू बाजार पर पड़ा है। इसके अलावा आगामी शादी-ब्याह के मौसम के मद्देनजर खुदरा लिवाली से भी बाजार मनोबल पर असर पड़ा।  सोना 99.9 शुद्ध और 99.5 शुद्ध के भाव 1,310 रुपये की तेजी के साथ क्रमश: 28,150 रुपया तथा 28,000 रुपया प्रति 10 ग्राम बंद हुआ। गिन्नी के भाव भी 1,100 रुपये चढ़कर 22,400 रुपया प्रति आठ ग्राम की नई उंचाई पर बंद हुए। इसी प्रकार, चांदी तैयार के भाव 1,500 रुपये चढ़कर 62,800 रुपये और चांदी साप्ताहिक डिलीवरी के भाव 1,920 रुपये की तेजी के साथ 62,690 रुपये प्रति किलो बंद हुए। चांदी सिक्का भी 1,000 रुपया चढ़कर 69,500-70,500 रुपया प्रति सैकड़ा बंद हुए।